આ ગર્વ શા માટે? ચઢિયાતાપણા (સુપિરિયોરિટી)ની લાગણી આપણને આટલી બધી પ્યારી શા માટે હોય છે? સુપિરિયોરિટીની આ લાગણી છેવટે છે શું? જવાબ સાદો છેઃ ઇન્ફિરિયોરિટી (લઘુતા)થી બચવા માટે માણસ સુપિરિયોરિટી અનુભવવા મથ્યા કરે છે. કોઈ મહાન મનોવિજ્ઞાનીએ કહ્યું છે કે અસલમાં સુપિરિયોરિટી કોમ્પ્લેક્સ જેવું કશું નથી હોતું. કોમ્પ્લેક્સ તો ફક્ત ઇન્ફિરિયોરિટીનો જ હોય છે. પોતાની લઘુતા-ઓછપ છુપાવવા માણસ ગુરુતા દેખાડવા મથે, તોછડાઈ દેખાડે, બીજાને ઉતરતાં ગણે... પ્રોબ્લેમ લઘુતા છે. ગુરુતા તો લઘુતાની અભિવ્યક્તિની એક આડકતરી રીત માત્ર છે.